Другое аддзяленне пачалося з шасці ўласных кампазіцый польскага піяніста і кампазітара Лешака Можджэра, арганізатара буйных джазавых фестываляў у сябе на радзіме. Мара музыканта, дыскаграфія якога налічвае больш за сто альбомаў, — з’яднаць класіку і джаз у адзінае гарманічнае цэлае. Пра гэта ён шмат гаварыў на прэс-канферэнцыі, што папярэднічала канцэрту: “Акадэмічныя музыканты вельмі баяцца памыліцца, але памылка — неад’емная частка нашага жыцця. Джазавыя музыканты ўцямілі гэта раней за іншых, навучыўшыся карыстацца памылкамі так, каб ператвараць іх у “разыначкі”, вырошчваць на іх аснове адметна-асаблівы індывідуальны стыль. Мы бяром ад “класікаў” прыгажосць гуку, яны ж могуць узяць ад нас уменне карыстацца памылкай”.